Святитель Спиридон Тримифунтский. Служба, акафист, житие

По благословению митрополита Санкт-Петербургского и Ладожского

ВЛАДИМИРА

Служба святителю Спиридону, епископу Тримифунтскому, чудотворцу

Месяца декабря в 12-й день

Преподобнаго отца нашего Спиридона чудотворца, епископа Тримифунтскаго

Ве́чер

На Го́споди, воззва́х: стихи́ры на 8, глас 5:

Подо́бен: Ра́дуйся:

Радуйся, архиере́ев правило,/ Це́ркве непоколеби́мое утвержде́ние,/ сла́во правосла́вных,/ чуде́с исто́чниче,/ любве́ струя́ неистощи́мая,/ свети́льниче многосве́тлый,/ ду́ха орга́не,/ уме́ Боже́ственный,/ кро́ткий и незлобивый,/ и́же простото́ю и́стинною украша́ем,/ челове́че Небе́сный, земны́й а́нгеле,/ виногра́да де́лателю,/ Христо́в дру́же и́скренний,/ Того́ моли́ пода́ти тебе́ чту́щим ве́лию ми́лость.

Кро́ток и насле́дник земли́ ты кро́тких/ вои́стинну показа́лся еси́, Спиридо́не,/ отце́в сла́во,/ и́же жи́лами му́дрых и просты́х твои́х слове́с Боже́ственною благода́тию/ врага́ вселука́ваго и пребезу́мнаго А́рия удави́л еси́ и, веле́ние Боже́ственное всем уясни́в,/ ве́рным показа́л еси́,/ и спаси́тельное возвы́сив ду́хом,/ вся́ же правосла́вныя просвети́в ясне́йше Еди́но сла́вити Сло́во,/ я́ко вои́стинну Единосу́щное Отцу́ Пребезнача́льному,/ подаю́щее ми́ру ве́лию ми́лость.

Стра́сти умертви́в плотски́я,/ ме́ртвыя благода́тию Бо́жиею возста́вил еси́/ и змию́ в зла́то претвори́л еси́,/ и реки́ стремле́ние моли́твою твое́ю, о́тче, обузда́л еси́,/ но́щию же царю́ я́влься бе́дствующему,/ сего́ исцели́л еси́ к се́рдцу приближе́нием,/ Го́споду тя пресла́вно прославля́ющу./ Те́мже велегла́сно твою́ па́мять почита́ем/ и моще́й Боже́ственную и свяще́нную ра́ку чти́м,/ из нея́же истека́ет врачева́ний Боже́ственная струя́/ и ве́лия ми́лость.

Слава, глас 1:

Преподо́бне о́тче, блаже́нне Спиридо́не му́дре,/ ме́ртвую, я́коже жи́ву, вопроси́л еси́ любве́ ра́ди Бо́жия;/ змию́ же преложи́л еси́ в зла́то нището́ю обдержи́мому,/ тече́ние же удержа́л еси́ реки́, сострада́тельствовав лю́дем;/ царю́ же предста́л еси́ врач промышле́нием Бо́жиим;/ ме́ртвыя же па́ки возста́вил еси́, я́ко Того́ учени́к,/ и ве́ру уясни́л еси́ посреде́ отце́в мно́гих./ Вся у́бо моги́й во укрепля́ющем тя Христе́,/ Того и ны́не моли́ спасти́ся душа́м на́шим.

И ныне, Богоро́дичен: Всеми́рную сла́ву:

Вход. Проки́мен дне.

Чтения 3, святителю. На литии́ стихи́ра храма, Слава, и ныне, Богоро́дичен воскре́сен.

На стихо́вне стихи́ры, глас 8:

Святи́телю Спиридо́не, разу́мнаго све́та заре́, церко́вное свети́ло, святи́тельская красото́, и́ноческаго по́стнаго жития́ и́стовое пра́вило: нам же засту́пник яви́лся еси́, свобожда́я от губи́теля врага́ ду́ши на́ша.

Стих: Честна́ пред Го́сподем сме́рть преподо́бных Его́.

Святи́телю Спиридо́не, вели́кую власть от Бо́га прия́л еси́, мно́жество лука́вых бесо́в моли́твою твое́ю отгна́л еси́, и сих озлобле́ния от всех, с ве́рою к тебе́ притека́ющих.

Стих: Что возда́м Го́сподеви о всех, я́же воздаде́ ми.

Святи́теля вели́каго, ка́ко досто́йно воспое́м, честна́го ума́, богоза́рнаго све́та, освяща́ющаго нас, и Боже́ственный ра́зум подаю́щаго, тайн глуби́нных испове́дателя; согла́сно вси рце́м: ра́дуйся, о́тче отце́в, Спиридо́не.

Сла́ва, свята́го, глас 2:

Святи́телей Боже́ственный сосу́д,/ о́тче преподо́бне, Спиридо́не му́дре,/ ты доброде́тельми показа́лся еси́:/ сего́ ра́ди Це́ркве предста́тель быв,/ ересенача́льники изгна́л еси́ и А́риево хуле́ние собо́рне на зе́млю низложи́л./ Те́мже, чудоде́йствуя де́лом и сло́вом,/ Спа́са моли́ спасти́ся душа́м на́шим.

И ны́не, Богоро́дичен:

О, чудесе́ но́ваго, всех дре́вних чуде́с!/ Кто бо позна́ Ма́терь, без му́жа ро́ждшую/ и на руку́ нося́щую всю тварь Содержа́щего;/ Бо́жие есть изволе́ние Ро́ждшееся./ Его́же я́ко Младе́нца, Пречи́стая,/ Твои́ма рука́ма носи́вшая,/ не преста́й моля́щи о чту́щих Тя,/ угще́дрити́ и спасти́ ду́ши на́ша.

Тропа́рь, глас 1:

Собо́ра Пе́рваго показа́лся еси́ побо́рник и чудотво́рец,/ Богоно́се Спиридо́не, о́тче наш./ Те́мже ме́ртву ты во гро́бе возгласи́в/ и змию́ в зла́то претвори́л еси́,/ и внегда́ пе́ти тебе́ святы́я моли́твы,/ А́нгелы, сослужа́щия тебе́, име́л еси́, свяще́ннейший./ Сла́ва Да́вшему тебе́ кре́пость,/ сла́ва Венча́вшему тя,/ сла́ва Де́йствующему тобо́ю всем исцеле́ния.

Сла́ва, и ны́не, Богоро́дичен:

Гаврии́лу веща́вшу Тебе́, Де́во, ра́дуйся:

На у́трени

На Бог Госпо́дь, тропа́рь то́йже.

По 1-й кафи́зме, седа́лен, глас 1:

Подо́бен: Гроб Твой:

Служи́тель быв Христу́, вся́ческих Влады́це, научи́л еси́ лю́ди и просвети́л еси́ Боже́ственным креще́нием, к разуме́нию сего́ наста́вль, святи́телю: те́мже пропове́дника тя и́стины вси имену́ем, святи́теля и угодника Христова. (Дважды.)

Сла́ва, и ны́не, Богоро́дичен:

Безневе́стная чи́стая Богоро́дице Де́во, еди́на предста́тельнице ве́рных и покро́в, бед и скорбе́й, и лю́тых обстоя́ний всех изба́ви, на Тя упова́ние иму́щих, Отрокови́це, и ду́ши на́ша спаси́ боже́ственными мольба́ми Твои́ми.

По 2-й кафи́зме, седа́лен, глас 4:

От ю́ности взем крест твой, благочести́вно Христу после́довал еси́, увяди́в плотско́е мудрова́ние воздержа́нием; те́мже на святи́тельстем седа́лище сед, святи́телю, возвели́чил еси́ Влады́ку, и Того́ Пречи́стую Ма́терь, разли́чными дарова́нии твою́ укра́сивша ра́ку, святи́телю Спиридо́не богоблаже́нне. (Дважды.)

Сла́ва, и ны́не, Богоро́дичен:

Де́во всенепоро́чная, прису́щнаго Бо́га ро́ждшая, со святи́телем Того́ непреста́нно моли́, оставле́ние прегреше́ний и исправле́ние жития́ да́ти нам пре́жде конца́, ве́рою и любо́вию пою́щим Тя по до́лгу, еди́на Всепе́тая.

По Хвали́те имя Госпо́дне:

Велича́ние:

Велича́ем тя, святи́телю о́тче Спиридо́не, и чтим святу́ю па́мять твою́: ты бо мо́лиши за нас Христа́ Бо́га на́шего.

Псало́м избра́нный: Услы́шите сия́, вси язы́цы:

По полиеле́и седа́лен, глас 8:

Подо́бен: Прему́дрости:

Над страстьми́ ца́рствовав плотски́ми, святи́тель яви́лся еси́ богоподо́бен, и па́ству твою́ пресла́вно упа́сл еси́, преподо́бне: креще́нием же просвети́л еси́ и наказа́л еси́ сла́вити Еди́наго Бо́га в трие́х ипоста́сех: те́мже источа́еши исцеле́ния и по кончи́не, ве́рою приходя́щим ко святе́й Бо́жией Це́ркви, и к ра́це моще́й твои́х, Святи́телю Спиридо́не, моли́ Христа́ Бо́га, согреше́ний оставле́ние пода́ти чту́щим любо́вию святу́ю па́мять твою́. (Дважды

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.